હાર્દિક પટેલ વિરુદ્ધ છેલ્લા 2 દિવસમાં યુટ્યુબ પર અપલોડ થયેલી આપત્તિજનક વીડિયો ક્લિપ જાહેર થયા બાદ આ અંગે ઘણું કહેવાઇ રહ્યું છે. કેટલાક લોકો હાર્દિકના પક્ષમાં છે, તો કેટલાક તેનો વિરોધ પણ કરી રહ્યાં છે. હાર્દિક પટેલે આ સીડી નકલી હોવાનું જણાવી તેનો સીધો આરોપ ભાજપ પર મુક્યો છે. હાર્દિકની ઇમેજ ખરડાવાના હેતુ સાથે બહાર પડેલ આ સીડી જેણે પણ બહાર પાડી એનો હેતુ સર થયો નથી અને દાવ ઊંધો પડ્યો છે. પાટીદારો હાર્દિકના સમર્થનમાં આવી ગયા છે. સુરતના કતારગામમાં રહેતા સી.પી.સોજીત્રાએ આ અંગે જણાવ્યું કે, હું 1985ની અનામતની લડાઈમાં લડ્યો છું, પણ સમાજને ફાયદો નહોતો કરાવી શક્યો. હવે જ્યારે 30 વર્ષ પછી કોઈ યુવાન સમાજ માટે લડી રહ્યો છે ત્યારે અમે હાર્દિક સાથે છીએ. માની લો કે, વીડિયો ક્લિપ સાચી પણ હોય તો એ હાર્દિકની અંગત લાઈફ છે. તેણે છેલ્લા 2 વર્ષથી સમગ્ર ગુજરાતમાં એક લહેર ઉભી કરી છે અને તેને અમે ના ભૂલી શકીએ. કારણ કે સરકારે સમાજ માટે શું કર્યું તેનો જવાબ એલોકો આપી શક્યા નથી.